Søndag kveld ble det spilt to kamper på Intility Arena, og den første endte 6-0 til Drømmelaget over to eliteseriespillere. Like etter sparka Vålerenga og Aalesund igang, og gjestene fra Sunnmøre skjønte knapt hva som traff dem de første seks minuttene. Likheten mellom den første og andre kampen var slående.

Leikestue

Vålerenga malte Trond Fredriksens menn i stykker og leda 2-0 etter seks minutter. Først satte Ivan Näsberg inn sitt første mål for A-laget med et knallhardt langskudd inn i høyre hjørne, og like etter gjorde Chidera Ejuke akkurat det samme som han gjorde mot Brann.

Saken fortsetter under bildet.

Chidera Ejuke holdt lekestue med Aalesunds forsvarere før han måtte ut med krampe (Foto: Digitalsport)

Den tekniske kantspilleren dro av to mann før han satte ballen inn i det nærmeste hjørnet, utagbart for Andreas Lie bakerst hos Aalesund.

Vålerenga fortsatte storspillet fra torsdagens kamp mot Haugesund, og holdt fullstendig lekestue med Aalesund de første tyve. Særlig anført av en sprudlende Chidera Ejuke på venstrekant.

Håpløs ballmiss

Vålerenga fortsatte å skape store målsjanser, men nærmest ut av intet kom Aalesund seg inn i matchen da Magnus Lekven rota det skikkelig til lavt i banen.

En pasning som var ment for Ivan Näsberg ble snappa opp av Gyasi, og tangotrøyenes høyrekant lot seg ikke be to ganger. Han fossa frem og limte ballen inn i krysset forbi Larsen Kwarasey.

Mønsterangrep av Vålerenga

Etter baklengsmålet tok det noen minutter før Vålerenga kom seg inn igjen i det, men da Herman Stengel fant Robert Lundström på full fart fremover var det en, to, tre og så lå ballen i kassa igjen.

Christian Grindheim fikk ballen servert av svensken før han elegant la den videre til Chidera Ejuke. Nigerianeren gjorde alt rett alene med Lie og satte inn sitt andre og Vålerengas tredje for kvelden.

- Slipper vi oss løs kan det bli moro

Dette sa Ronny Deila før kamp, og treneren fikk rett. Gutta oste av selvtillit før pause og gikk i garderoben med en meget fortjent 3-1-ledelse.

Begge lags kapteiner ble bytta ut halvveis, og der Christian Grindheim trolig ble hvilt, var nok Bjørn Helge Riise svimmel etter alle karusellene Chidera Ejuke kjørte med han på venstresida.

Saken fortsetter under bildet.

Ivan Näsberg åpna scoringsballet allerede etter fem minutter (Foto: Digitalsport)

Fort Intility

Aalesund kom mer med etter pause og skapte et par store sjanser ved Gyasi på høyrekanten, men Adam Larsen Kwarasey var på alerten hver gang og redda forsøkene.

Simen Juklerød traff klokkereint mot Haugesund, og mot Aalesund prøvde kanten seg på ny fra distanse. Skuddet med utsida av venstrefoten gikk via en Aalesund-spiller og satte Andreas Lie ut av spill. Supporterne jubla hemningsløst for Juklerøds 4-1-scoring og hadde knapt rukket å sette seg før nummer fem kom. Daniel Berntsen traff hodet til Henrik Kjelsrud Johansen inne i boksen og spissen dunka inn 5-1 på lekkert vis.

Aalesund hadde svært lite å stille opp med mot et lekent Vålerenga-lag, og med 5-1-seier søndag kveld rykka Deilas menn opp til 8. plass på tabellen.

Se gutta og Klanen synge etter kampslutt i vinduet under:

Neste kamp er borte mot tabelljumbo Viking, søndag 22. oktober kl. 18.00.

Kampfakta

Vålerenga - Aalesund 5-1 (3-1)

Intility Arena, søndag 15. oktober kl. 18.00